**Ministru kabineta noteikumu projekta**

**„Grozījumi Ministru kabineta 2011.gada 25.janvāra noteikumos**

**Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2011.gada 25.janvāra noteikumos Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem”” (turpmāk - Noteikumu projekts) izstrādāts, lai izpildītu Ministru kabineta 2017.gada 21.novembra sēdē (prot. Nr.58, 33.§, 2.punkts) doto uzdevumu: līdz 2017.gada 30.decembrim iesniegt Ministru kabinetā Noteikumu projektu, paredzot pastiprinātu profesionālās apmācības, pārkvalifikācijas, kvalifikācijas paaugstināšanas un neformālās izglītības ieguves pasākumu īstenotāju atbildību par pasākumu īstenošanas nosacījumu neievērošanu. Tāpat pēc Labklājības ministrijas iniciatīvas, Noteikumu projektā ietvertas tiesību normas, kas pilnveido aktīvās darba tirgus politikas pasākumu īstenošanas nosacījumus, lai nodrošinātu bezdarbniekiem efektīvāku atbalstu darba meklēšanā un nodrošinātu mērķētākus atbalsta pasākumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Nodarbinātības valsts aģentūra (turpmāk - NVA) apmācību kuponus bezdarbniekiem izsniedz rindas kārtībā. Praksē veidojas situācijas, kad atsevišķās apmācību programmās ir sarežģīti vai pat neiespējami nokomplektēt grupas, jo konkrētajā periodā ir izsniegts ļoti neliels kuponu skaits tiem bezdarbniekiem, kuri izteikuši vēlmi apgūt mazāk pieprasītas vai specifiskas izglītības programmas. Nepieciešams nodrošināt, ka vienlaicīgi tiek izsniegts lielāks kuponu skaits tiem bezdarbniekiem, kuri izteikuši vienādas apmācību vēlmes, tādējādi grupu komplektācija šajās izglītības programmās kļūtu vienkāršāka. Noteikumu projekts paredz, ka apmācību kuponu izsniegšanas kārtību un secību aģentūra nosaka atbilstoši bezdarbnieku izteiktajām vēlmēm apgūt konkrētas izglītības programmas, konkrētā laika periodā (Noteikumu projekta 1.punkts).    2. Periodā no 2014. līdz 2016.gadam tika īstenots izmēģinājumprojekts „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs”. 2015.gada 2.ceturksnī tika uzsākta minētā izmēģinājumprojekta 2.kārta, iesaistot 200 bezdarbniekus profesionālās izglītības kompetences centru (PIKC) organizētajās apmācībās un valsts un pašvaldību dibināto profesionālās izglītības iestāžu, kuru infrastruktūras uzlabošana ir veikta no Eiropas Reģionālā attīstības fonda (ERAF) līdzekļiem apmācību programmās. Izmēģinājumprojekta 2.kārtā tika iesaistīti bezdarbnieki, kuri vairāk pakļauti kādam no sociālās atstumtības riskiem, piemēram, ilgstošie bezdarbnieki un bezdarbnieki vecumā virs 45 gadiem, kuriem vēl samērā ilgi būs jāatrodas darba tirgū un kuriem vienlaikus ir paaugstināts ilgstošā bezdarba risks. Grupu komplektācija tika veikta ārpus apmācību kuponu sistēmas.  Lai nodrošinātu minētā projekta un to rezultātu pēctecību, Noteikumu projekts paredz iespēju profesionālās izglītības kompetences centriem īstenot atsevišķas apmācību komisijas apstiprinātas profesionālās tālākizglītības un profesionālās pilnveides izglītības programmas ārpus kuponu sistēmas. Vienlaikus viena no apmācību komisijas funkcijām būs noteikt šajās izglītības programmās iesaistāmo bezdarbnieku pazīmes (piemēram, bezdarbnieki ar invaliditāti, bezdarbnieki, kas vecāki par 45 gadiem u.tml.), lai veiksmīgāk nodrošinātu minimālo dalībnieku skaitu šādai mācību grupai un nepieciešamo papildus atbalstu. Nepieciešams veikt papildu pasākumus efektīvākai sociālās atstumtības riskam pakļauto bezdarbnieku, t.sk. personu ar invaliditāti, iesaistei profesionālajā izglītībā, kas sekmētu šo mērķa grupas aktivizāciju darba tirgū. Tāpat darba tirgū ir pieprasītas izglītības programmas, kurām ir nepieciešams būtisks materiāltehniskais ieguldījums un kuras īsteno tikai valsts un pašvaldību izglītības iestādes, piemēram, izglītības programma „Datorizēto ciparu vadības (CNC) metālapstrādes darbgaldu iestatītājs”. Atsevišķu apmācību programmu īstenošana bezdarbnieku apmācību ietvaros ārpus kupona metodes nepieciešama, jo atsevišķu izglītības programmu īstenošanu varētu nodrošināt profesionālās izglītības iestādes, kurām piešķirts profesionālās izglītības kompetences centra statuss un kurām ir materiāltehniskais nodrošinājums šādu izglītības programmu īstenošanai.  Ekonomiskās sadarbības un attīstības organizācija (OECD) 2017. gada Ekonomikas pārskatā par Latviju (*Economic Survey of Latvia 2017*) aicina īstenot pasākumus, kas vērsti uz bezdarbnieku iesaistes veicināšanu modernizētajās valsts profesionālajās izglītības iestādēs. Atbilstoši informatīvajam ziņojumam „Par darba grupas, kas izveidota ar Ministru prezidenta 2017.gada 12.aprīļa rīkojumu Nr.106 „Par darba grupu” rezultātiem” (izskatīts 2017. gada 29.augusta Ministru kabineta sēdē, prot. Nr. 42 45.§) plānoti visaptverošāki pasākumi pieaugušo izglītības piedāvājuma veicināšanai valsts profesionālajās izglītības iestādēs. Tiesību paredzēšana PIKC īstenot profesionālās izglītības programmas bezdarbnieku apmācību ietvaros ir solis rekomendāciju pakāpeniskai ieviešanai.  Šajās izglītības programmās bezdarbnieku mācības tiks īstenotas gan PIKC, gan privātajās izglītības iestādēs. Noteikumu projekts paredz PIKC tiesības īstenot bezdarbnieku apmācību atsevišķās programmās, atsevišķām personu grupām, bet neierobežo šo programmu apguvi piedāvāt arī privātajām izglītības iestādēm un neierobežo bezdarbnieka izvēli apgūt sev vēlamās programmas, sev vēlamajā izglītības iestādē. Ja bezdarbnieks atbildīs konkrētām pazīmēm, viņš tiks informēts par iespēju apgūt apmācību programmu PIKC, taču bezdarbnieks varēs izvēlēties, vai vēlas tikt iesaistīts grupu komplektēšanā PIKC, vai arī apgūt apmācību programmu sevis izvēlētā privātajā izglītības iestādē, atbilstoši apmācību ar kupona metodi īstenošanas nosacījumiem. Tāpat visi bezdarbnieki, kas būs saņēmuši apmācību kuponus, joprojām varēs brīvi izvēlēties izglītības programmu un izglītības iestādi, kurā apgūt konkrēto programmu.  Plānotās izmaiņām negatīvi neietekmē konkurenci, jo paplašina potenciālo apmācību programmu īstenotāju skaitu. Tāpat Noteikumu projektā netiek paredzēti konkurenci ierobežojoši nosacījumi, jo atsevišķi noteiktās izglītības programmas varēs piedāvāt gan PIKC, gan privātās izglītības iestādes, un bezdarbniekiem visos gadījumos tiks saglabāta iespēja izvēlēties izglītības iestādi un apmācību programmu.  Vērtējot darbā iekārtošanās rādītājus pēc dalības izmēģinājumprojektā, tika veikts izvērtējums, kura ietvaros tika vērtēti darbā iekārtošanās rādītāji pēc projekta ietvaros apgūto programmu pabeigšanas (šuvējs, galdnieks, drēbnieks, lokmetinātājs metināšanā ar mehanizēto iekārtu inertās gāzes vidē, inženierkomunikāciju montētājs, konditora palīgs, viesmīlības pakalpojumu speciālists, lietvedis). Salīdzinot izmēģinājumprojekta „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs” mērķa grupas (bezdarbnieki, kuri ir bez darba vismaz 12 mēnešus vai ir vecāki par 45 gadiem) darbā iekārtošanos rādītājus Latvijas reģionos pēc mācību apguves (periodā no 2015. gada 1.septembra līdz 2016. gada 1.aprīlim), ar darbā iekārtošanos rādītājiem pēc mācību apguves tā paša laika periodā privātajās (komersantu) izglītības iestādēs, secināms, ka darbā iekārtošanās pirmo 6 mēnešus laikā pēc mācību pabeigšanas izmēģinājumprojekta izglītības iestādēs (sešos PIKC un vienā pašvaldības izglītības iestādē) ir par 6% augstāka nekā privātajās (komersantu) izglītības iestādēs.  Pirmo 6 mēnešu laikā pēc mācību pabeigšanas darbā iekārtojās 42 no 147 izmēģinājumprojekta mērķa grupas bezdarbniekiem, kas īpatsvarā veidoja 29% darbā iekārtošanās rādītāju. Savukārt pirmo 6 mēnešu laikā pēc mācību pabeigšanas komersantu izglītības iestādēs darbā iekārtojās 29 no 126 mērķa grupas bezdarbniekiem, kas īpatsvarā veidoja 23% darbā iekārtošanās rādītāju. Darbā iekārtošanās rādītāji ļauj secināt, ka bezdarbnieku apmācības PIKC ir konkurētspējīgas un valsts un pašvaldību profesionālajām izglītības iestādēm pieejamo infrastruktūru būtu liderīgi izmantot arī bezdarbnieku apmācībām. Izvērsta informācija ietverta tabulā:   |  |  |  |  |  |  |  |  | | --- | --- | --- | --- | --- | --- | --- | --- | | Profesionālās izglītības iestādes nosaukums | Profesionālās kvalifikācijas nosaukums | Pabeigušo skaits līdz 2016.g. 16.septembrim | Darbā iekārtošanās pirmo 6 mēnešu laikā pēc dalības programmu apguvē | Īpatsvars | Šo pašu izglītības programmu pabeigušo skaits privātajās izglītības iestādēs | Darbā iekārtošanās pirmo 6 mēnešu laikā pēc dalības šo pašu programmu apguvē privātajās izglītības iestādēs | Īpatsvars | | ***Kurzeme*** | | | | | | | | | **PIKC "Liepājas Valsts tehnikums"** | *Šuvējs* | **18** | **8** | **35%** | **3** | **1** | **33%** | | **PIKC "Kuldīgas Tehnoloģiju un tūrisma tehnikums"** | *Galdnieks* | **5** | **0** | **0%** | **0** | **0** | **0%** | | ***Latgale*** | | | | | | | | | **PIKC “Daugavpils tehnikums”** | *Drēbnieks* | **9** | **1** | **8%** | **37** | **2** | **5%** | | **PIKC "Daugavpils Būvniecības tehnikums"** | *Lokmetinātājs metināšanā ar mehanizēto iekārtu inertās gāzes vidē (MIG)* | **23** | **7** | **24%** | **10** | **1** | **8%** | | *Inženierkomunikāciju montētājs* | **53** | **13** | **22%** | **18** | **5** | **28%** | | **PIKC VSIA “Rīgas Tūrisma un radošas industrijas tehnikums”** | *Konditora palīgs* | **9** | **3** | **30%** | **28** | **7** | **23%** | | ***Vidzeme*** | | | | | | | | | **PIKC ”Priekuļu tehnikums”** | *Viesmīlības pakalpojumu speciālists* | **5** | **2** | **29%** | **0** | **0** |  | | **PIKC "Smiltenes tehnikums"** | *Šuvējs* | **7** | **0** | **0%** | **13** | **5** | **36%** | | ***Zemgale*** | | | | | | | | | **PIKC "Jelgavas tehnikums"** | *Lietvedis* | **14** | **8** | **47%** | **16** | **8** | **42%** | |  | | **Aizkraukles Profesionālā vidusskola** | *Galdnieks* | **4** | **0** | **0%** | **0** | **0** |  | | **Iesaistīti kopā** | | | **181** |  |  | **136** |  | | **Izglītības apguvi pabeiguši kopā** | | | **147** |  |  | **126** |  | | **Iekārtojās darbā pirmo 6 mēnešu laikā pēc pabeigšanas** | | | **42** |  |  | **29** |  |   Bezdarba riskam pakļauto personu apmācību kopš 2016.gada īsteno Darbības programmas „Izaugsme un nodarbinātība” 8.4.1. specifiskā atbalsta mērķa „Pilnveidot nodarbināto personu profesionālo kompetenci” ietvaros. Apmācību īstenotājus un izglītības programmas nosaka atbilstoši 2016.gada 15.jūlija Ministru kabineta noteikumiem Nr.474 „Darbības programmas „Izaugsme un nodarbinātība” 8.4.1. specifiskā atbalsta mērķa „Pilnveidot nodarbināto personu profesionālo kompetenci” īstenošanas noteikumi”. Noteikumu projekts paredz, ka apmācību komisija nosaka tikai tās apmācību jomas un izglītības programmas, kurās nepieciešams veikt bezdarbnieku un darba meklētāju apmācību.  Atbilstoši Ministru kabinetā 2017. gada 21.martā atbalstītajam izmēģinājumprojekta otrās kārtas informatīvajam ziņojumam (prot. Nr. 14 32.§) Noteikumu projekts paredz iespēju profesionālās izglītības kompetences centriem īstenot atsevišķas LM pārvaldībā esošās apmācību komisijas apstiprinātas profesionālās tālākizglītības un profesionālās pilnveides izglītības programmas.  Izmēģinājumprojekts tika īstenots divās kārtās, no kurām pirmajā kārtā iesaistīja izglītības iestādes, kuru infrastruktūras uzlabošana ir veikta no ERAF līdzekļiem, taču izglītības iestāžu iesaiste bezdarbnieku apmācībā bija neliela, tādēļ pilotprojekta otrajā kārtā tika paplašināts izglītības iestāžu loks, iesaistot PIKC. Arī turpmāk atsevišķu programmu īstenošanu ārpus kuponu metodes bezdarbnieku apmācību ietvaros plānots novirzīt PIKC.  Šobrīd un arī atbilstoši Noteikumu projektam bezdarbnieki, t.sk. bezdarbnieki ar invaliditāti, paši izvēlas sev piemērotāko pakalpojuma sniedzēju un apgūstamo izglītības programmu. Laikā, kad bezdarbnieks iesaistās apmācībā, to neiesaista citos aktīvajos nodarbinātības pasākumos, t.sk. nodarbinātības pasākumos, kas paredzēti personām ar invaliditāti. Bezdarbnieka individuālajā darba meklēšanas plānā iekļauj veicamos pasākumus, kā arī nepieciešamos atbalsta pasākumus un tie savā starpā nepārklājas, ņemot vērā laika resursus, kas nepieciešami izglītības programmu apguvei. Iesaiste vairākos pasākumos iespējama tikai MK noteikumu Nr.75 6.punkā noteiktajā kārtībā. Bezdarbnieku apmācības tiek īstenotas Darbības programmas „Izaugsme un nodarbinātība” 7.1.1.specifiskā atbalsta mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” (turpmāk – SAM 7.1.1.) (ESF finansējums) ietvaros (Noteikumu projekta 2., 3. un 8.punkts).  3. Latvijā ir radīta modulārā (moduļu) pieeja, lai vēl vairāk sekmētu pieaugušo tālākizglītības apguves efektivitāti. Paredzams, ka šāda pieeja nodrošinās, ka izglītības procesā nedublēsies nozarei kopīgās profesionālās kompetences un mūžizglītības kompetences, profesionālajā sākotnējā izglītībā būs iespējams sagatavot izglītojamos pamatprofesijās atbilstoši darba tirgus vajadzībām, savukārt tālākizglītībā apgūt specializācijas un saistītās profesijas. Tāpat modulārā pieeja profesionālajā izglītībā ļauj ātrāk un elastīgāk reaģēt uz uzņēmumos gaidāmo vajadzību pieaugumu pēc jaunām prasmēm un iemaņām, kuras iespējams apgūt specifisku modulāro apmācību programmu ietvaros. Tāpēc svarīga ir arī apmācību kuponu sistēmas spēja elastīgi pielāgoties un izmantot modulāro profesionālās izglītības programmu iespējas, ļaujot NVA klientiem apgūt arī īsāka un koncentrētāka satura tālākizglītības programmas, ko piedāvā valsts un privātās izglītības iestādes.  Valsts izglītības satura centrs, ieviešot modulāro profesionālās izglītības programmas, ir uzsācis darbu, lai pārstrukturizētu profesionālās izglītības saturu, ieviešot uz kompetencēm un sasniedzamajiem rezultātiem balstītas izglītības programmas un veicinot profesionālās izglītības elastīgu sasaisti ar aktuālajām darba tirgus prasībām konkrētajā tautsaimniecības nozarē un profesijā.  Eiropas Sociālā fonda projekta 8.5.2. specifiskā atbalsta mērķa „Nodrošināt profesionālās izglītības atbilstību Eiropas kvalifikācijas ietvarstruktūrai” ietvaros ir izstrādātas 56 modulārās profesionālās izglītības programmas, tai skaitā 22 sākotnējās profesionālās izglītības programmas un 34 profesionālās tālākizglītības programmas, kuras jau tagad var īstenot izglītības iestādes. Paredzams, ka atlikušajām profesionālajām kvalifikācijām moduļu pieeju būs iespējams īstenot pakāpeniski līdz 2021.gadam, atbilstoši sasniegtajiem projekta rezultātiem.  Lai nodrošinātu iespēju īstenot modulārās apmācības arī bezdarbnieku apmācību ietvaros, Noteikumu projekts paredz, ka modulārās profesionālās tālākizglītības un profesionālās pilnveides izglītības programmas var tikt īstenotas arī bezdarbnieku apmācību ietvaros. Modulārā profesionālā izglītība ietver vienu vai vairāku profesionālās tālākizglītības vai profesionālās pilnveides programmu moduļu apguvi atbilstoši profesionālās kvalifikācijas pamatprasībās noteiktajām profesionālajām kompetencēm, prasmēm un zināšanām. Modulāro profesionālo izglītības programmu īstenošanas izmaksas sedz proporcionāli modulī paredzētajam mācību stundu skaitam un stundas likmei atbilstoši konkrētās apmācību programmas maksimālajām izmaksām (kupona vērtībai, kas reizināta ar Ministru kabineta 2007. gada 2. oktobra noteikumu Nr. 655 „[Noteikumi par profesionālās izglītības programmu īstenošanas izmaksu minimumu uz vienu izglītojamo](https://likumi.lv/ta/id/164266-noteikumi-par-profesionalas-izglitibas-programmu-istenosanas-izmaksu-minimumu-uz-vienu-izglitojamo)” [3. pielikumā](https://likumi.lv/ta/id/164266-noteikumi-par-profesionalas-izglitibas-programmu-istenosanas-izmaksu-minimumu-uz-vienu-izglitojamo#piel3) minēto koeficientu).  Tāpat iespējami gadījumi, kad praktisko apmācību ietvaros pasākumā „Apmācība pie darba devēja”, profesionālo pienākumu veikšanai nepieciešama papildu teorētiskā apmācībā. Noteikumu projekts paredz, ka bezdarbnieku praktisko apmācību laikā var iesaistīt modulāro profesionālās izglītības programmu apguvē, atbilstoši praktisko apmācību ietvaros apgūstamajām profesionālajām kompetencēm. Modulāro profesionālo izglītības programmu apguves laiks ieskaitāms praktiskās apmācības īstenošanas termiņā (Noteikumu projekta 7., 9. un 23.punkts).  4. Gadījumos, kad pasākumu īstenotāju izvēlei nav piemērojamas normatīvajos aktos par publiskajiem iepirkumiem noteiktās prasības vai normatīvie akti par publiskajiem iepirkumiem neparedz iepirkuma procedūru piemērošanu, NVA (ar atsevišķiem izņēmumiem) izveido pasākumu īstenotāju izvēles komisiju. Komisijas sastāvā atbilstoši pasākuma veidam iekļauj NVA un citu valsts vai pašvaldību iestāžu, kā arī Latvijas Darba devēju konfederācijas, Latvijas Brīvo arodbiedrību savienības vai citu biedrību un nodibinājumu pārstāvjus.  Noteikumu projekts paredz, ka visos gadījumos, kad pasākumu īstenotāji, tiek izvēlēti nepiemērojot iepirkuma procedūru, pasākumu īstenotāju izvēles komisijā iekļauj tikai NVA pārstāvjus. Grozījumi nepieciešami, lai atvieglotu lēmumu pieņemšanu par konkrētu pretendentu izvēli. Komisijas sasaukšana, darbība, kvoruma nodrošināšana un lēmumu pieņemšanas process ir laikietilpīgs un kavē atbalsta nodrošināšanu bezdarbniekiem ātrākajā iespējamajā termiņā. NVA ir pietiekama kapacitāte un zināšanas par kritērijiem, kurus būtu nepieciešams vērtēt, izvēloties pakalpojuma sniedzējus, nepiemērojot iepirkuma procedūru (Noteikumu projekta 4.punkts).  5. Atbilstoši 21.11.2017. MK sēdē skatītajamInformatīvajam ziņojumam „Par situācijas novērtējumu, veiktajiem un plānotajiem pasākumiem konstatēto trūkumu novēršanai Nodarbinātības valsts aģentūras īstenoto Eiropas Sociālā fonda projektu uzraudzības procesā”, lai veicinātu bezdarbnieku apmācību īstenošanu atbilstoši noslēgtajiem līgumiem un atbilstoši to īstenošanas nosacījumiem, nepieciešams veikt grozījumus normatīvajā regulējumā, paredzot lielāku atbildību pakalpojumu sniedzējiem par pakalpojumu īstenošanas nosacījumu neievērošanu. Informatīvajam ziņojumam pievienotais protokollēmums paredz veikt grozījumus MK noteikumos Nr.75, paredzot pastiprinātu profesionālās apmācības, pārkvalifikācijas, kvalifikācijas paaugstināšanas un neformālās izglītības ieguves pasākumu īstenotāju atbildību par pasākumu īstenošanas nosacījumu neievērošanu. Izpildot MK doto uzdevumu, Noteikumu projekts paredz noteikt papildus sankcijas izglītības iestādēm par būtiskiem apmācību īstenošanas nosacījumu pārkāpumiem. Būtisku pasākumu īstenošanas nosacījumu pārkāpumu gadījumā, izglītības iestādei ir pienākums atlīdzināt aģentūrai apmācību izdevumus, kas izlietoti to bezdarbnieku apmācībai, par kuriem konstatēts īstenošanas nosacījumu pārkāpums (piemēram, sniegtas nepatiesas ziņas par nodarbību apmeklējumiem u.tml.) (Noteikumu projekta 5.punkts).  6. Atbilstoši MK noteikumu Nr.75 21.3.apakšpunktam, bezdarbniekam un darba meklētājam pēc neformālās izglītības programmu apguves izsniedz iegūtās zināšanas apliecinošu dokumentu. Neformālās izglītības programmu ietvaros tiek īstenotas arī valsts valodas apmācības. Atbilstoši 2009.gada 7.jūlija MK noteikumu Nr.773 „Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi” 19.punktam, valsts valodas prasmi apliecina valsts valodas prasmes apliecība. Noteikumu projekts paredz, ka pēc valsts valodas programmas apguves, bezdarbniekam vai darba meklētājam izsniedz valsts valodas prasmes apliecību (Noteikumu projekta 6.punkts).  7. Bezdarbniekus un darba meklētājus neformālās izglītības programmās valsts valodas apguvei iesaista secīgi pa prasmju līmeņiem. Valsts valodas apguve šādā formā nodrošina iespēja apgūt augstāka līmeņa valsts valodas programmas, sekmīgi nenokārtojot iepriekšējā līmeņa programmu un neiegūstot valsts valodas prasmes apliecību. Lai nodrošinātu, ka valsts valodas prasmes tiek sekmīgi apgūtas visos līmeņos, Noteikumu projekts paredz, ka bezdarbnieku un darba meklētāju reizi gadā var atkārtoti iesaistīt neformālās izglītības programmā valsts valodas apguvei vienā līmenī, ja bezdarbnieks nenokārto konkrētā līmeņa valsts valodas prasmes pārbaudes eksāmenu. Bezdarbnieks vai darba meklētājs, kurš nebūs nokārtojis valsts valodas pārbaudes eksāmenu, varēs atkārtoti apgūt konkrētā līmeņa programmu un atkārtoti kārtot eksāmenu vienu reizi gadā (Noteikumu projekta 10.punkts).  8. Aktīvo nodarbinātības pasākumu „Bezdarbnieku apmācība pēc darba devēja pieprasījuma” un „Apmācība pie darba devēja” ietvaros darba devējam ir pienākums nodarbināt bezdarbnieku konkrētu laiku pēc dalības pasākumā. Praksē veidojas gadījumi, kad bezdarbniekam vai darba devējam ir grūtības pārtraukt darba tiesiskās attiecības arī gadījumos, kad to turpināšana nav iespējama dažādu objektīvu apstākļu dēļ, kā rezultātā darba devējam no tā neatkarīgu iemeslu dēļ ir pienākums apmaksāt izdevumus, kas saistīti ar pasākuma īstenošanu. Minētā iemesla dēļ, Noteikumu projekts paredz, ka darba devējam un bezdarbniekam ir tiesības vienpusēji pārtraukt darba tiesiskās attiecības pirms pasākuma ietvaros paredzētā nodarbinātības termiņa beigām, atbilstoši Darba likuma 100. un 101.pantam. Iestājoties kādam no darba devēja vai darba ņēmēja uzteikuma pamatiem, darba devējs vai darba ņēmējs par to informē NVA, lai sākotnēji rastu risinājumu turpmākai darba attiecību turpināšanai. Ja turpmāka sadarbība nav iespējama, NVA saskaņo darba ņēmēja vai darba devēja uzteikumu (Noteikumu projekta 11. un 22.punkts).  9. Lai veicinātu kvalitatīvu izglītības programmu apguvi apmācību ietvaros un pilnvērtīgi sagatavotu bezdarbniekus darbam apgūtajā profesijā, Noteikumu projekts paredz, ka, bezdarbniekam pirms profesionālo izglītības programmu kvalifikācijas eksāmenu vai noslēguma pārbaudījumu kārtošanas nepieciešams apmeklēt vismaz 80% no visa izglītības programmā paredzētā nodarbību stundu skaita (Noteikumu projekta 12.punkts).  10. Atbilstoši MK noteikumu Nr.75 70.punktam, darba devējam, kas noslēdzis līgumu par pasākuma īstenošanu, jāpiedalās attiecīgā pasākuma līdzfinansēšanā (arī veicot valsts sociālās apdrošināšanas obligātās iemaksas par pasākumos iesaistītajiem bezdarbniekiem). Noteikumu projekts paredz, ka darba devēja līdzfinansētā daļa sedzama no līdzekļiem, kas brīvi no komercdarbības atbalsta. Šī nosacījuma mērķis ir nodrošināt, ka darba devēji līdzfinansē pasākuma īstenošanu (piemēram, daļa no darba algas bezdarbniekam un darba vadītājam) no uzņēmuma līdzekļiem, nevis no finansējuma, kas saņemt citu atbalsta instrumentu ietvaros, piemērām, no Lauku atbalsta dienesta programmām saņemtā finansējuma u.tml. (Noteikumu projekta 13.punkts.).  11. Atbilstoši Bezdarbnieku un darba meklētāju atbalsta likuma 12.panta pirmās daļas 1.punktam, viens no bezdarbnieka statusa zaudēšanas pamatiem ir darba ņēmēja vai pašnodarbinātā statusa iegūšana saskaņā ar likumu „[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)”, izņemot šā statusa iegūšanu uz laiku līdz diviem mēnešiem, ja par to paziņots NVA, kā arī izņemot iesaistīšanos aktīvajos nodarbinātības pasākumos. Atbilstoši šai normai, bezdarbnieks var tikt nodarbināts termiņā līdz diviem mēnešiem un saglabāt bezdarbnieka statusu. Šādai īstermiņa nodarbinātībai ir pagaidu vai sezonāls raksturs un šāda nepastāvīga nodarbinātība nerisina ilgstošā bezdarba problēmu. Lai „Pasākumos noteiktām personu grupām” un „Ilgstošo bezdarbnieku aktivizācijas pasākumos” varētu iesaistīt ilgstošos bezdarbniekus, kuri īslaicīgi strādājuši, bet šajā periodā saglabājuši bezdarbnieka statusu, Noteikumu projekts paredz, ka minētajos pasākumos iesaista ilgstošos bezdarbniekus – personas, kas ir bijušas bez darba vismaz 12 mēnešus (šajā periodā nav bijušas uzskatāmas par darba ņēmējiem vai pašnodarbinātajiem atbilstoši likumam „Par valsts sociālo apdrošināšanu” ilgāk par diviem mēnešiem bez pārtraukuma).  Pasākumus noteiktām personu grupām īstenot Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.1. pasākuma „Subsidētās darbavietas nelabvēlīgākā situācijā esošiem bezdarbniekiem” (turpmāk – SAM 9.1.1.1.) ietvaros (ESF finansējums), savukārt atbalsta pasākumus ilgstošajiem bezdarbniekiem īsteno Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.2. pasākuma „Ilgstošo bezdarbnieku aktivizācijas pasākumi” (turpmāk – SAM 9.1.1.2.) ietvaros (ESF finansējums) (Noteikumu projekta 16., 18. un 32.punkts).  12. Ja Pasākumus noteiktām personu grupām īsteno Jauniešu garantijas programmas ietvaros, tajos iesaista jauniešus bezdarbniekus vecumā no 18 līdz 29 gadiem (ieskaitot), kuri nav iesaistīti apmācībā pie darba devēja un aktīvajos nodarbinātības pasākumos, kas paredz darba līguma slēgšanu, un atbilst kādam no MK noteikumos Nr.75 noteiktajiem kritērijiem. Atbilstoši Bezdarbnieku un darba meklētāju atbalsta likuma 10.panta pirmās daļas 5.apakšpunktam, bezdarbnieka statusu var iegūt persona, kura sasniegusi 15 gadu vecumu. Lai gan jauniešu prioritāte līdz 18 gadu vecuma sasniegšanai ir izglītības programmu apguve, praksē konstatēts, ka jauniešiem ar smagu invaliditāti izglītības programmu apguve ir ierobežota un tie efektīvāk apgūst darba prasmes, veicot konkrētā darba pienākumus. Noteikumu projekts paredz, ka jaunieši bezdarbnieki ar invaliditāti var iesaistīties subsidētajā nodarbinātībā Jauniešu garantijas ietvaros no 15 gadu vecuma. Jauniešu garantijas pasākumus īsteno Darbības programmas „Izaugsme un nodarbinātība” 7.2.1.specifiskā atbalsta mērķa „Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” pasākumu „Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” un „Sākotnējās profesionālās izglītības programmu īstenošana Jauniešu garantijas ietvaros” (turpmāk - SAM 7.2.1.) (Noteikumu projekta 17.punkts).   1. Atbilstoši MK noteikumu Nr.75 74.6 punktam, atbalsta personas personām ar garīga rakstura traucējumiem izmaksas ir ne vairāk kā 4,50 *euro* par vienu pakalpojuma sniegšanas stundu, nepārsniedzot 40 darba stundas nedēļā, proporcionāli stundu skaitam, ko nostrādājis bezdarbnieks ar invaliditāti. Lai nodrošinātu atbilstošu atlīdzību atbalsta personai un veicinātu šī pakalpojuma pieejamību, atbalsta personas izmaksas nepieciešams pielīdzināt vidējai stundas tarifa likmei sociālajam darbiniekam darbam ar personām ar funkcionāliem traucējumiem - 6 *euro* stundā, kas kopā ar sakaru un transporta izmaksām veido 7 *euro* stundā. Plānots, ka pakalpojumu ik gadu varētu pieprasīt 7 bezdarbnieki. Maksimālās pakalpojuma izmaksas nepārsniedz 938 *euro.* Līdz ar to kopējās pakalpojuma izmaksas ik gadu nepārsniegs 6566 *euro.* Ietekme uz kopējo pasākumu finansējumu ir neliela, un pakalpojums tiks nodrošināts esošā piešķirtā finansējuma ietvaros. Atbalsta personas pakalpojumu finansē no ESF SAM 9.1.1.1. un SAM 7.1.1. ietvaros (Noteikumu projekta 14.punkts).   14. Pasākuma „Latviešu valodas mentora pakalpojums nodarbinātajiem bēgļiem un personām ar alternatīvo statusu” mērķis ir darbam nepieciešamo latviešu valodas zināšanu pilnveidošana, apgūstot darba profesionālo leksiku un iegūstot spēju patstāvīgi iekļauties darba vidē. Pasākuma mērķa grupairNVA reģistrētie bezdarbnieki, kas ir bēgļi vai personas ar alternatīvo statusu un iesaistās subsidētajā nodarbinātībā, apmācībā pie darba devēja, vai algotajos pagaidu sabiedriskajos darbos, un bēgļi vai alternatīvo statusu ieguvušas personas, kuras līdz darba tiesisko attiecību nodibināšanai, bijušas reģistrētas NVA bezdarbnieka vai darba meklētāja statusā. Pasākumā paredzētas latviešu valodas nodarbības, kas vērstas uz latviešu valodas praktisku izmantošanu darba vietā, darbam un saziņai ar kolēģiem nepieciešamās leksikas apgūšanu un pielietošanu, lasīt un rakstīt prasmju pilnveidošanu darbam nepieciešamajā apjomā. Tādējādi tiek attīstītas darbam nepieciešamās latviešu valodas prasmes saziņai darba vietā, kā arī iespēju robežās attīstītas personas vispārējās latviešu valodas zināšanas, kas veicina patstāvīgu iekļaušanos Latvijas darba tirgū.  Valodas mentora galvenie uzdevumi:   * attīstīt valodas iemaņas profesionālajā sfērā (prasmes lietot latviešu valodu, izmantojot noteiktās nozares leksiku, lasīt un rakstīt darbam nepieciešamos dokumentus u.tml.) pirmos 4 mēnešus pēc darba uzsākšanas vai iesaistīšanās nodarbinātības pasākumā; * attīstīt valodas iemaņas sociālajā jomā (komunikācijas, konfliktu risināšanas, mācīšanās prasmes, adaptēšanos jaunos apstākļos u.c.); * palīdzēt veidot izpratni par Latvijas darba tirgu, darba tradīcijām, attiecībām darba vietā, saziņu ar kolēģiem un klientiem; * veicināt klienta spēju patstāvīgi sazināties un orientēties darba vidē.   Pakalpojuma sniedzējus – valodas mentorus NVA izvēlēsies iepirkuma procedūras ceļā. Plānots, ka valodas mentora darba atlīdzības izmaksas uz vienu izglītojamo personuir 22 *euro* stundā un par vienu izglītojamo 4 mēnešu periodā veido 1760 *euro*. Pasākumā ik gadu plānots iesaistīt 7 personas.  Valodas mentora pakalpojums tiks finansēts no esošā piešķīruma valsts pamatbudžeta ietvaros (valsts pamatbudžeta apakšprogramma 07.01.00 „Nodarbinātības valsts aģentūras darbības nodrošināšana” pasākuma „Personu, kurām nepieciešama starptautiskā aizsardzība, pārvietošanai un uzņemšanai Latvijā” ietvaros). Valodas mentors, atšķirībā no citām atbalsta personām bēgļiem un personām ar alternatīvo statusu, veicina tieši darbam nepieciešamo un ar darbu saistīto valsts valodas iemaņu apguvi, tādējādi veicinot darbam nepieciešamo valodas prasmju attīstību un veiksmīgāku integrāciju gan konkrētajā darba vietā, gan darba tirgū. Vajadzības katrā gadījumā būs individuālas, tādēļ valodas mentoram ir nepieciešama atbilstoša izglītība pedagoģijā vai filoloģijā. Pēc valodas mentora atbalsta saņemšanas tiks veikts pakalpojuma izvērtējums. Tā ietvaros tiks vērtēta darba devēju apmierinātība ar pakalpojumu un tā rezultātiem, turpmākās nodarbinātības iespējas un klientu apmierinātība. Tiks sniegts arī valodas mentora vērtējums par klienta darba valodas prasmju pilnveidi un turpmākajiem veicamajiem pasākumiem (Noteikumu projekta 15.punkts).  15. Pasākumos „Apmācība pie darba devēja” un „Pirmā darba pieredze jaunietim”, ja nepieciešams, bezdarbniekam uzsākot darbu, darba devējam tiek nodrošināta dotācija līdz 50 *euro* individuālajiem aizsardzības līdzekļiem. Tomēr praksē iespējami gadījumi, kad dotācijas apmērs ir nepietiekams, lai nodrošinātu pasākumā iesaistītos bezdarbniekus ar drošu un piemērotu darba apģērbu un darba devējam rodas papildus izmaksas, lai nodrošinātu individuālo aizsardzības līdzekļu atbilstību darba drošības prasībām. Iepazīstoties ar darba inventāra tirgotāju piedāvājumu, secināts, ka, lai nodrošinātu darba ņēmēju ar piemērotu apģērbu un drošības aprīkojumu, piemēram, celtniecības darbos, nepieciešami vismaz 100 *euro*. Ņemot vērā iepriekš minēto, Noteikumu projekts paredz darba devējiem iespēju saņemt dotāciju 100 *euro* apmērā individuālo aizsardzības līdzekļu iegādei.  Laika periodā no 2014.gada līdz 2017.gada 31.oktobrim individuālo darba aizsardzības līdzekļu nodrošināšanai „Pirmā darba pieredze jaunietim” tikai izlietoti 1738,42 *euro* (37 pasākuma dalībniekiem, vidējās izmaksas uz vienu dalībnieku – 46,98 *euro*) Pasākumā „Pirmā darba pieredze jaunietim” līdz projekta beigām plānots iesaistīt 41 bezdarbnieku, no kuriem 5 iesaistītajiem varētu tikt segtas izmaksas individuālajiem darba aizsardzības līdzekļiem (kopējais izmaksu pieaugums - 5 \* 53,02 *euro* = 265,1 *euro*  Izmaksu pieaugums par individuālajiem aizsardzības līdzekļiem neietekmē projektu uzraudzības rādītāju vērtību sasniegšanu. Pasākumu īsteno SAM 7.2.1. ietvaros (ESF finansējums).  Savukārt pasākumā „Apmācība pie darba devēja” individuālo aizsardzības līdzekļu izmaksas tiek segtas 15 % visiem iesaistītajiem. Līdz projekta beigām plānots iesaistīt 826 bezdarbniekus (826 \* 50 *euro* = 6195 *euro*). Izmaksu pieaugums par individuālajiem aizsardzības līdzekļiem neietekmē projektu uzraudzības rādītāju vērtību sasniegšanu. Pasākumu īsteno SAM 7.1.1. ietvaros (ESF finansējums)  Pasākumu „Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs”, „Apmācība pie darba devēja” un „Algoti pagaidu sabiedriskie darbi” ietvaros tiek segtas izmaksas par veselības pārbaužu veikšanu, kuras paredzētas normatīvajos aktos par kārtību, kādā veicama obligātā veselības pārbaude. Šīs izmaksas nepārsniedz 28,46 *euro*. Pārskatot izmaksu apmēru, secināts, ka vairums ārstniecības iestādes, piemēram, SIA „Veselības centrs 4” un „Veselības centrs „Možums-1”” šo pakalpojumu nodrošina par 30 – 40 *euro*.Ņemot vērā iepriekš minēto, Noteikumu projekts paredz, ka atsevišķu aktīvo nodarbinātības pasākumu ietvaros tiek segtas izmaksas par veselības pārbaužu veikšanu, kuras paredzētas normatīvajos aktos par kārtību, kādā veicama obligātā veselības pārbaude un šīs izmaksas nepārsniedz 30 *euro.* Izmaksu pieaugums par obligātajām veselības pārbaudēm ir ļoti neliels (vērtības noapaļotas līdz veseliem skaitļiem) un neietekmē projektu uzraudzības rādītāju vērtību sasniegšanu. Pasākumi „Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs” un „Algoti pagaidu sabiedriskie darbi” tiek finansēti no valsts speciālā budžeta (Noteikumu projekta 25., 26., 28. un 31.punkts).  16. Atbilstoši MK noteikumu Nr.75 109.13 1.apakšpunktam, aktīvā nodarbinātības pasākuma „Apmācība pie darba devēja” ietvaros darba devējam tiek nodrošināta dotācija praktiskajā apmācībā iesaistīto bezdarbnieku ikmēneša darba algai, un tās apmērs tiek pakāpeniski samazināts ik pēc 2 mēnešiem. Lai vienkāršotu pasākuma īstenošanas nosacījumus un atlīdzības aprēķinu kārtību, Noteikumu projekts paredz dotāciju darba devējam praktiskajā apmācībā iesaistīto bezdarbnieku ikmēneša darba algai aprēķināt par pirmajiem trim un pēdējiem trim apmācību mēnešiem. Par pirmajiem trim apmācību mēnešiem dotācija ir 200 *euro*, savukārt par pēdējiem – 150 *euro*. Palielinot kopējo dotācijas apmēru, plānots veicināt aktīvāku darba vietu izveidi pasākuma ietvaros un aktīvāku bezdarbnieku iesaisti pasākumā. „Apmācība pie darba devēja” līdz projekta beigām plānots iesaistīt 826 bezdarbniekus. Izmaksu sadārdzinājums uz vienu iesaistāmo bezdarbnieku ir 140 *euro* (826 \* 140 EUR= 115 640 EUR (dotācijas bezdarbnieku algai palielinājums)).  Izmaksu pieaugums pasākumā iesaistīto ikmēneša darba algai neietekmē projektu uzraudzības rādītāju vērtību sasniegšanu. Pasākumu īsteno SAM 7.1.1. ietvaros (ESF finansējums). (Noteikumu projekta 24.punkts).  17. Atbilstoši MK noteikumu Nr.75. 133.punktam, lai īstenotu pasākumu „Pirmā darba pieredze jaunietim”, NVA, ņemot vērā tās izstrādāto darba devēju un bezdarbnieku atlases kārtību, izvēlas darba devējus – komersantus (izņemot ārstniecības iestādes). Šāds ierobežojums paredzēts ar mērķi, lai novērstu gadījumus, kad no valsts vai ES finansējuma tiktu finansētas citas valsts un pašvaldību institūcijas, to likumā noteikto funkciju izpildei un nodrošinātu, ka finanšu atbalsts nodarbinātības veicināšanai tiktu novirzīts komersantiem, biedrībām un nodibinājumiem. Lai nodrošinātu, ka privātās ārstniecības iestādes, kas sniedz veselības aprūpes pakalpojumus varētu veidot subsidētās darbavietas pasākuma „Pirmā darba pieredze jaunietim” ietvaros, Noteikumu projekts paredz, ka subsidētās darba vietas var veidot arī ārstniecības iestādes, kurās valsts vai pašvaldības daļa pamatkapitālā atsevišķi vai kopumā nepārsniedz 50 % (privātās ārstniecības iestādes) Pasākumā iesaistītie jaunieši bezdarbnieki ārstniecības iestādēs var tikt nodarbināti administratīvo funkciju nodrošināšanai (uzņemšanā, lietvedībā, sanitārajā darbā), taču nevar tikt nodarbināti kā ārstniecības personas, jo tam nepieciešama īpaša kvalifikācija un profesionālā pieredze, un ārstniecības personu darbība un reģistrācija tiek reglamentēta veselības nozares normatīvajos aktos. Privātā ārstniecības iestāde kā organizatoriski saimnieciska vienība pilda noteiktas funkcijas, no kurām daļa var tikt finansēta vai līdzfinansēta no valsts budžeta (darbs, ko veic ārstniecības personāls). Valsts vai pašvaldības līdzdalība ārstniecības iestādes pamatkapitālā neietekmē funkciju sadalījumu, ņemot vērā, ka atalgojumu tās darbiniekiem izmaksā no ārstniecības iestādes budžeta (Noteikuma projekta 19., 21. un 27.punkts).  18. Stipendijas mērķis pasākuma „Darbam nepieciešamo iemaņu attīstība nevalstiskajā sektorā” un pasākuma „Darbnīcas jauniešiem” ietvaros ir nodrošināt bezdarbniekam finanšu līdzekļus nokļūšanai pasākuma īstenošanas vietā un ēdināšanas izdevumu segšanai. Lai nodrošinātu stipendijas izmantošanu atbilstoši paredzētajam mērķim, stipendija būtu maksājama tikai par dienām, kad bezdarbnieks iesaistās pasākumā, nevis par visu pasākuma īstenošanas periodu, ieskaitot brīvdienas un svētku dienas, kad pasākumi netiek īstenoti. Noteikumu projekts paredz, ka stipendijas apmērs tiek aprēķināts, ņemot vērā tās dienas, kurās bezdarbnieks piedalās pasākumā (5 *euro* par dalības dienu), tādējādi nodrošinot stipendijas izmantošanu atbilstoši paredzētajam mērķim, kā arī veicinot bezdarbnieka motivāciju piedalīties pasākumā. Paredzētās izmaiņas būtiski neietekmē kopējo pasākumiem paredzēto finansējumu pa gadiem. Pasākumā „Darbam nepieciešamo iemaņu attīstība nevalstiskajā sektorā” līdz projekta beigām plānots iesaistīt 765 jauniešus bezdarbniekus. Izmaksu pieaugums uz vienu iesaistāmo jaunieti ir vidēji 10 *euro*. Kopējais izmaksu pieaugums – 765 \* 10 = 7 650 *euro*. Izmaksu pieaugums pasākumā iesaistīto jauniešu bezdarbnieku stipendijai neietekmē projektu uzraudzības rādītāju vērtību sasniegšanu.  Pasākumā „Darbnīcas jauniešiem” līdz projekta beigām plānots iesaistīt 726 jauniešus bezdarbniekus. Izmaksu pieaugums uz vienu iesaistāmo ir vidēji 20 *euro.* Kopējais izmaksu pieaugums pasākumā iesaistīto jauniešu stipendijām – 726 \* 20 = 14 520 *euro*. Izmaksu pieaugums pasākumā iesaistīto jauniešu bezdarbnieku stipendijai neietekmē projektu uzraudzības rādītāju vērtību sasniegšanu. Pasākumus īsteno SAM 7.2.1. ietvaros (ESF finansējums) (Noteikumu projekta 29., 30. un 47.punkts).  19. Bezdarbniekiem Ilgstošo bezdarbnieku aktivizācijas pasākumu ietvaros pēc motivācijas programmas pabeigšanas tiek nodrošināts sociālais mentors (darbā iekārtošanās asistents), kurš palīdz bezdarbniekam pēc motivācijas programmas pabeigšanas iekārtoties pastāvīgā darbā un sniedz psiholoģisko atbalstu. Atbilstoši MK noteikumu Nr.75 163.55.apakšpunktam, viens sociālais mentors vienlaikus pakalpojumu nodrošina ne vairāk kā sešiem bezdarbniekiem. Uzsākot motivācijas programmu īstenošanu, pakalpojuma sniedzēji saskārās ar problēmu nodrošināt mentoru visiem pasākumā iesaistītajiem bezdarbniekiem. Pasākuma īstenošanas gaitā tika konstatēts, ka viens mentors var sniegt atbalstu vairāk nekā 6 bezdarbniekiem vienlaicīgi. Ņemot vērā iepriekš minēto, Noteikumu projekts paredz, ka viens mentors pakalpojumu var nodrošināt ne vairāk kā 12 bezdarbniekiem, salāgojot to ar nosacījumu par pakalpojuma saņēmēju skaitu motivācijas programmās bezdarbniekiem ar invaliditāti (MK noteikumu 163.134.apakšpunkts). Pasākums tiek īstenots SAM 9.1.1.2. ietvaros (ESF finansējums) (Noteikumu projekta 34.punkts).  20. Patlaban pasākuma „Komersantu nodarbināto personu reģionālās mobilitātes veicināšana” ietvaros paredzētais finansiālais atbalsts tiek sniegts visās Latvijas Republikas administratīvajās teritorijās, izņemot Rīgu. Izņēmums attiecībā uz Rīgu netiek piemērots, ja darba devējs piedāvā vienlaikus uzsākt darba tiesiskās attiecības ar vismaz 10 NVA reģistrētiem bezdarbniekiem. Lai nodrošinātu mērķētāku un operatīvāku palīdzību tiem, kuriem neizdodas atrast darbu ārpus Rīgas, nepieciešams paredzēt elastīgākus pasākuma iesaistes nosacījumus, lai nodrošinātu iespēju pieņemt darbu citos reģionos, t.sk. Rīgā, un pretendēt uz iesaisti pasākumā. Šī mērķa sasniegšanai nepieciešams paredzēt izņēmuma gadījumu, kad persona var pretendēt uz finanšu atbalstu arī tad, ja darba vieta atrodas Rīgā, taču personas deklarētā dzīvesvieta nav Rīgā. Noteikumu projekts paredz, ka atbalstu reģionālajai mobilitātei var saņemt, arī uzsākot darba attiecības Rīgā, vienlaikus novēršot to, ka atbalsts reģionālajai mobilitātei tiek nodrošināts transporta vai īres izmaksu segšanai vienas pilsētas (Rīgas) robežās. Papildus Noteikumu projekts paredz, ka, lai pretendētu uz atbalstu reģionālajai mobilitātei, darba vai apmācību vietai jāatrodas vismaz 15 km attālumā no personas deklarētās dzīvesvietas (iepriekšējo 20 km vietā).  Pasākums „Komersantu nodarbināto personu reģionālās mobilitātes veicināšana” tika uzsākts 2013.gada martā ar mērķi sniegt atbalstu bezdarbniekiem no reģioniem, kuros darbu atrast neizdodas, un virzīt tos uz brīvajām darba vietām tuvākajos reģionos un pilsētās.  2013.gadā pasākumā tikai iesaistīti 182 bezdarbnieki par kopējo finansējumu 35 493 LVL no plānotajiem 350 bezdarbniekiem par kopējo finansējumu 98 000 LVL. Ņemot vērā zemos iesaistes rādītājus, 2013.gada augustā tika veiktas izmaiņas pasākuma īstenošanas nosacījumos, paredzot, ka atbalstu reģionālajai mobilitātei var saņemt bezdarbnieki, kuri 2 mēnešus bijuši bez darba (iepriekšējo 6 mēnešu vietā).  2014.gadā pasākumā tika iesaistīti 205 bezdarbnieki par kopējo finansējumu 72 187 *euro* no plānotajiem 300 bezdarbniekiem par kopējo finansējumu 119 519 *euro*, savukārt 2016.gadā pasākumā iesaistījās vien 161 bezdarbnieks un 2017.gada 9 mēnešos – 209 bezdarbnieki, kas ir krietni mazāk par plānoto.  Secināms, ka kopš pasākuma īstenošanas netiek sasniegti plānotie pasākuma iesaistes rādītāji, un apgūts pasākumam paredzētais finansējums, tādēļ pasākumu nepieciešams paplašināt, atvieglojot pasākuma iesaistes nosacījumus, kuri sākotnēji paredzēti visai strikti, lai pieprasījums pēc pasākuma nepārsniegtu plānoto.  Atbilstoši NVA rīcība esošajiem datiem par reģistrēto brīvo darba vietu skaitu, vidēji 68% no piedāvātajām vakancēm (brīvajām darba vietām) atrodas Rīgā un Rīgas reģionā, savukārt vasaras mēnešos šis īpatsvars ir 50%, ņemot vērā vakanču pieaugumu sezonāla rakstura darbos. Ņemot vērā sakarību starp vakanču īpatsvaru un zemo bezdarba līmeni Rīgas reģionā (2017.gada oktobra beigās – 4,2%), brīvo darba vietu aizpildīšanai darba devējiem rodas nepieciešamība piesaistīt darbaspēku no citiem Latvijas reģioniem. Darba vietu trūkuma dēļ reģionā, kurā ekonomiskā aktivitāte ir zemāka, jo trūkst brīvo darba vietu, cilvēki ir spiesti ilgstoši atrasties bezdarba situācijā (sevišķi Latgales reģionā, kur ilgstošo bezdarbnieku īpatsvars kopējā bezdarbnieku skaitā pārsniedz 50%). Tādējādi bezdarbnieki ir spiesti iztikas līdzekļu nodrošināšanai ilgstoši izmantot sociālo palīdzību vai, ja tuvākā darba vieta atrodas pārāk tālu un nokļūšana finanšu un laika resursu ziņā nav izdevīga, pārcelties uz reģioniem, kurās ir darba iespējas. Nereti darba atrašanas nolūkā bezdarbnieks pieņem lēmumu emigrēt no Latvijas. Paredzot iespēju saņemt finanšu atbalstu reģionālajai mobilitātei, uzsākot darbu Rīgā, tiek veicināta pasākuma mērķa sasniegšana - sniegt atbalstu bezdarbniekiem no reģioniem, kuros darbu atrast neizdodas, un virzīt tos uz brīvajām darba vietām tuvākajos reģionos un pilsētās, kurās ir liels brīvo vakanču skaits, t.sk. Rīgā.  Ekonomiskās sadarbības un attīstības organizācijas (OECD) 2017.gada septembrī prezentētajā Ekonomikas pārskatā par Latviju sniegtas vairākas būtiskas rekomendācijas iedzīvotāju iekšējās mobilitātes veicināšanai, t.sk. paplašinot reģionālās mobilitātes atbalsta programmu, kas sniedz īslaicīgu atbalstu pārcelšanās un transporta izmaksu segšanai.  Vērtējot līdzšinējo bezdarbnieku aktivitāti pasākumā „Pasākumi noteiktām personu grupām” (subsidētā nodarbinātība), secināms, ka atbalsts reģionālajai mobilitātei nokļūšanai darba vietā laika periodā no 2014.gada līdz 2017.gada 31.oktobrim visaktīvāk izmantots Rēzeknes pilsētā un novadā, Daugavpilī, Madonā un Jēkabpilī (nokļūšanai darba vietās Latgales reģionā). Mazāk mobilitātes atbalsts tiek pieprasīts Kurzemes un Zemgales reģionā, savukārt Vidzemē un Pierīgā ļoti neliels skaits bezdarbnieku saņēmuši atbalstu reģionālajai mobilitātei nokļūšanai darba vietā pasākuma „Pasākumi noteiktām personu grupām” ietvaros. Tas ļauj secināt, ka atbalsts reģionālajai mobilitātei aktīvāk tiek un tiks izmantots nokļūšanai darba vietās Latgales reģionā, kur reģionālajai mobilitātei ir liela nozīme bezdarba situācijas risināšanā, ņemot vērā nelielo brīvo darba vietu skaitu. Secināms, ka būtiski nesamazināsies pieprasījums pēc atbalsta reģionālajai mobilitātei citos reģionos arī nosakot, ka atbalsts reģionālajai mobilitātei būs pieejams uzsākot darbu Rīgā.  Tabulā ietverta informācija par reģionālās mobilitātes atbalsta saņēmēju skaitu dažādos reģionos pēc darba vietu adresēm (no 2014.gada līdz 2017.gada 31.oktobrim):   |  |  | | --- | --- | | Darba vietas adrese | Bezdarbnieku skaits | | Rēzekne | 29 | | Daugavpils | 15 | | Rēzeknes nov., Sakstagala pag. | 12 | | Madonas nov., Madona | 9 | | Jēkabpils | 8 | | Kuldīgas nov., Kuldīga | 8 | | Liepāja | 8 | | Ludzas nov., Ludza | 7 | | Preiļu nov., Preiļi | 6 | | Balvu nov., Balvi | 5 | | Madonas nov., Bērzaunes pag. | 5 | | Krāslavas nov., Krāslava | 5 | | Alūksnes nov., Mārkalnes pag. | 4 | | Ogres nov., Ogre | 4 | | Kuldīgas nov., Turlavas pag. | 4 | | Jelgava | 3 | | Valmiera | 3 | | Limbažu nov., Limbaži | 3 | | Kuldīgas nov., Padures pag. | 3 | | Pļaviņu nov., Pļaviņas | 3 | | Talsu nov., Talsi | 3 | | Pāvilostas nov., Vērgales pag. | 3 | | Cēsu nov., Cēsis | 2 | | Jūrmala | 2 | | Skrundas nov., Skrundas pag. | 2 | | Ventspils | 2 | | Kocēnu nov., Dikļu pag. | 2 | | Madonas nov., Kalsnavas pag. | 2 | | Rēzeknes nov., Kaunatas pag. | 2 | | Kārsavas nov., Malnavas pag. | 2 | | Saldus nov., Saldus | 2 | | Viļakas nov., Susāju pag. | 2 | | Jelgavas nov., Valgundes pag. | 2 | | Valkas nov., Valkas pag. | 2 | | Kandavas nov., Vānes pag. | 2 | | Rēzeknes nov., Vērēmu pag. | 2 | | Alūksnes nov., Ziemera pag. | 2 | | Cits (katrā reģionā 1 bezdarbnieks) | 40 | | Kopā | 220 |   Reģionālās mobilitātes atbalsta pasākumā komersantu nodarbinātajām personām vidēji ik gadu iesaistās 170 personas. Vidējās izmaksas vienai personai – 251,56 *euro.* Plānots, ka paplašinot reģionālās mobilitātes pasākumu, dalībnieku skaits pasākumā varētu pieaugt par 15 %. Izmaksu pieaugums no 2018.gada = 170 \* 0,15 \* 251,56 = 6 414,78 *euro.*  Pasākuma „Atbalsts bezdarbnieku izglītībai” (SAM 7.1.1.) ietvaros atbalstu reģionālajai mobilitātei 2016.gadā saņēma 2419 bezdarbnieks. Vidējās izmaksas vienam bezdarbniekam – 121,47 *euro*. Plānots, ka, paplašinot reģionālās mobilitātes pasākumu, dalībnieku skaits pasākumā varētu pieaugt par 15 %. Izmaksu pieaugums no 2018.gada = 2419 \* 0,15 \* 121,47 = 44 075,39 *euro.*  Projektā „Atbalsts bezdarbnieku izglītībai” faktiskais konta atlikums 2017.gada 1.janvārī bija 77 458 *euro* (0,5% no kopējā finansējuma). Viens no atlikuma rašanās iemesliem – mazāks finanšu atlīdzības pieprasījumu skaits atbalsta pasākumā „Atbalsts reģionālajai mobilitātei aktīvo nodarbinātības pasākumu ietvaros”. Ņemot vērā radušos finanšu ietaupījumus „Atbalsts bezdarbnieku izglītībai” projekta ietvaros, izmaiņas reģionālās mobilitātes atbalsta piešķiršanas nosacījumos neietekmē darbības programmā noteiktos sasniedzamos rādītājus.  Jauniešu garantijas pasākuma (SAM 7.2.1.) ietvaros atbalstu reģionālajai mobilitātei 2016.gadā saņēma 962 jaunieši bezdarbnieki. Vidējās izmaksas vienam bezdarbniekam – 122,33 *euro.* Plānots, ka, paplašinot reģionālās mobilitātes pasākumu, dalībnieku skaits pasākumā varētu pieaugt par 15 %. Izmaksu pieaugums no 2018.gada = 962 \* 0,15 \* 122,33 = 17 652,22 *euro*.  JG projektā faktiskais konta atlikums 2017.gada 1.janvārī bija 26 956 *euro* (0,3 % no kopējā finansējuma). Viens no atlikuma rašanās iemesliem – plānotajā apjomā netika iesniegti avansa un finanšu atlīdzības pieprasījumi atbalsta pasākumā „Atbalsts jauniešu reģionālajai mobilitātei”. Ņemot vērā radušos finanšu ietaupījumus JG projekta ietvaros, izmaiņas reģionālās mobilitātes atbalsta piešķiršanas nosacījumos neietekmē darbības programmā noteiktos sasniedzamos rādītājus.  Pasākuma „Subsidētās darbavietas nelabvēlīgākā situācijā esošiem bezdarbniekiem” (SAM 9.1.1.1.) ietvaros atbalstu reģionālajai mobilitātei 2016.gadā saņēma 37 bezdarbnieki. Vidējās izmaksas vienai personai – 251,56 *euro.* Plānots, ka, paplašinot reģionālās mobilitātes pasākumu, dalībnieku skaits pasākumā varētu pieaugt par 15 %. Izmaksu pieaugums no 2018.gada = 37 \* 0,15 \* 251,56 = 1 509,36 *euro*.  Projektā „Subsidētās darbavietas bezdarbniekiem” faktiskais konta atlikums 2017.gada 1.janvārī bija 17 771 *euro* (0,5% no kopējā finansējuma). Viens no atlikuma rašanās iemesliem – mazāks finanšu atlīdzības pieprasījumu skaits atbalsta pasākumā „Atbalsts reģionālajai mobilitātei aktīvo nodarbinātības pasākumu ietvaros”. Ņemot vērā radušos finanšu ietaupījumus projektā „Subsidētās darbavietas bezdarbniekiem” ietvaros, izmaiņas reģionālās mobilitātes atbalsta piešķiršanas nosacījumos neietekmē darbības programmā noteiktos sasniedzamos rādītājus.  Atbalsts reģionālajai mobilitātei aktīvo nodarbinātības pasākumu ietvaros tiek nodrošināts SAM 7.1.1., SAM 7.2.1. un SAM 9.1.1.1.ietvaros (ESF finansējums), savukārt komersantu nodarbināto personu reģionālās mobilitātes veicināšanas pasākums tiek īstenots speciālā budžeta ietvaros. Izmaiņas negatīvi neietekmē pasākumu rezultatīvo rādītāju sasniegšanu (Noteikumu projekta 35., 36., 38., 39. un 40.punkts).  21. Reģionālās mobilitātes atbalsta pasākumos iesaista nodarbināto un bezdarbnieku, kas iesaistās apmācību pasākumos vai pasākumos, kas paredz darba līgumu slēgšanu un, norādītajā dzīvesvietā ir deklarēts vismaz sešus mēnešus, vai šajā laikā ir mainījis deklarēto dzīvesvietu un gan jaunā, gan iepriekšējā dzīvesvieta atrodas vienas pašvaldības administratīvajā teritorijā. Praksē iespējami gadījumi, kad minētais ierobežojums kavē iesaistīties atbalsta pasākumos reģionālajai mobilitātei tās personas, kuras ieceļojušas no ārvalstīm (sevišķi bēgļi un personas ar alternatīvo statusu) un deklarējuši dzīvesvietu kā pirmo deklarēto dzīvesvietu Latvijas teritorijā. Noteikumu projektā paredzēts, ka mobilitātes atbalsta pasākumos iesaista nodarbināto vai bezdarbnieku, kurš norādītajā dzīvesvietā ir deklarēts vismaz sešus mēnešus vai šajā laikā ir mainījis deklarēto dzīvesvietu un gan jaunā, gan iepriekšējā dzīvesvieta atrodas vienas pašvaldības administratīvajā teritorijā, izņemot gadījumus, kad konkrētā dzīvesvieta ir personas pirmā deklarētā dzīvesvieta Latvijā. Tādējādi personas var saņemt atbalstu reģionālajai mobilitātei uzreiz pēc pirmās dzīvesvietas deklarēšanas (Noteikumu projekta 37.punkts).  22. Atbilstoši pasākuma „Atbalsts reģionālajai mobilitātei aktīvo nodarbinātības pasākumu ietvaros” īstenošanas nosacījumiem, bezdarbnieks pēc katra darba tiesisko attiecību vai apmācību mēneša beigām iesniedz NVA izdevumus apliecinošus dokumentus par iepriekšējo darba tiesisko attiecību vai apmācību mēnesi - sabiedriskā transporta braukšanas biļetes vai degvielas patēriņa izdevumus apliecinošus dokumentus. Ikmēneša kompensāciju par iepriekšējo apmācību vai darba tiesisko attiecību mēnesi NVA izmaksā pēc transporta izdevumu apliecinošo dokumentu saņemšanas un rūpīgas attiecināmības pārbaudes, kas prasa ievērojamus laika resursus. Lai atvieglotu transporta izdevumu kompensācijas saņemšanu, Noteikumu projektā paredzēts, ka izmaksu apliecinošus dokumentus nodarbinātais vai bezdarbnieks iesniedz tikai pēc pirmā darba attiecību vai apmācību mēneša. Pēc faktiski izlietotajiem līdzekļiem transporta vai īres izmaksu segšanai, tiek noteikts nākamajos darba attiecību vai apmācību mēnešos izmaksājamais finanšu atbalsta apmērs. Bezdarbniekam ir pienākums saglabāt izmaksu apliecinošus dokumentus visa pasākuma laikā, un NVA saglabā tiesības pieprasīt bezdarbniekam iesniegt izdevumus apliecinošos dokumentus un veikt pārmaksātā finanšu atbalsta piedziņu. Plānots, ka izmaksu apliecinošie dokumentus NVA varēs pieprasīt jebkuram bezdarbniekam, laikā, kad tas saņem atbalstu reģionālajai mobilitātei. Izmaksu apliecinošie dokumenti tiks pieprasīti izlase veidā vai pēc nepieciešamības gadījumos, kad NVA radīsies aizdomas par līdzekļu izlietojumu neatbilstoši mērķim.  Veicot izmaksu pa mēnešiem izvērtējumu, konstatēts, ka vidējās izmaksas mobilitātes atbalstam ir gandrīz nemainīgas.   |  |  |  |  |  |  | | --- | --- | --- | --- | --- | --- | | **Pasākuma „Atbalsts jauniešu reģionālajai mobilitātei” vidējās izmaksas par periodu**  **2017.gada janvāris - jūnijs** | | | | |  | |  | Mēnesis | Summa (*euro*) | Dalībnieku skaits | Vidējās izmaksas (*euro*) | | |  | Janvāris | 16522,53 | 254 | 65,05 | | |  | Februāris | 8233,66 | 126 | 65,35 | | |  | Marts | 8080,05 | 128 | 63,13 | | |  | Aprīlis | 15898,52 | 234 | 67,94 | | |  | Maijs | 11691,26 | 172 | 67,97 | | |  | Jūnijs | 12989,62 | 183 | 70,98 | | |  |  |  |  |  |  |   Atbilstoši tabulā ietvertajai informācijai, izmaksu svārstības 6 mēnešu periodā ir vien 7,85 *euro*, kas norāda uz to, ka izmaksas transporta un īres izdevumu segšanai ik mēnesi katram iesaistītajam ir gandrīz nemainīgas atbilstoši izmaksu apliecinošajiem dokumentiem (Noteikumu projekta 41. un 42.punkts).  23. Periodā no 2014. līdz 2016.gadam tika īstenots izmēģinājumprojekts „Profesionālās tālākizglītības programmu īstenošana bezdarbniekiem valsts vai pašvaldību dibinātās izglītības iestādēs”. 2015.gada 2.ceturksnī tika uzsākta minētā izmēģinājumprojekta 2.kārta, iesaistot 181 bezdarbnieku profesionālās izglītības kompetences centru (PIKC) organizētajās apmācībās un valsts un pašvaldību dibināto profesionālās izglītības iestāžu, kuru infrastruktūras uzlabošana ir veikta no Eiropas Reģionālā attīstības fonda (ERAF) līdzekļiem, apmācību programmās. Ņemot vērā, ka izmēģinājumprojekts ir pabeigts un tā īstenošanas kārtības nosacījumos ar Noteikumu projektu tiek veikti grozījumi, uz šiem grozījumiem nav attiecināmi iepriekš paredzētais nosacījums, par attiecīgo punktu spēkā esamību, līdz ar to, Noteikumu projekts paredz svītrot MK noteikumu Nr.75 202.punktu (Noteikumu projekta 46.punkts). |
| 3. | Projekta izstrādē iesaistītās institūcijas | Nav. |
| 4. | Cita informācija | Minimālās mēnešalgas pieauguma (no 380 *euro* uz 430 *euro*)ietekme uz projektiem no 2018.gada. 1.janvāra:   1. Darbības programmas „Izaugsme un nodarbinātība” 9.1.1. specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.1. pasākuma „Subsidētās darbavietas nelabvēlīgākā situācijā esošiem bezdarbniekiem” ietvaros provizoriskais iztrūkums ir 997 000 *euro* (iespējamā rādītajā neizpilde – 188 bezdarbnieki)*.*   Aprēķins veikts pamatojoties uz:  - šī brīža vidējām izmaksām projektā;  - šī brīža pasākumu nosacījumiem (t.sk., iesaistes termiņiem);  - piemērots finanšu atbirums 17,41% apmērā, atbilstoši projektā līdz 15.05.2017. atlikumam līgumos, kuros saistības ir izpildītas;  - pieņēmumu, ka izdevumi attiecīgajās izdevumu pozīcijās palielināsies par 16% saistībā ar minimālās algas palielinājumu par 50 *euro* (projektā 2017.gadā, kad minimālā alga palielinājās par 10 *euro* pret 2016.gada minimālo algo algu, plānotie izdevumi palielinājās par 3,2%, līdz ar to veikts pieņēmums, ka izdevumi palielināsies par 5 reizēm vairāk, tātad 16%);  - pieņēmumu, ka bezdarbniekiem ar invaliditāti būs nepieciešams 100% apmērā projektā norādītais surdotulka un atbalsta personu pakalpojumu skaits.     1. Darbības programmas „Izaugsme un nodarbinātība” 7.1.1.specifiskā atbalsta mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” pasākumā „Apmācība pie darba devēja” NVA dotācijas veidā sedz daļu no darba vadītāja algas:   6 mēneši \* 25 *euro* (puse no palielinājuma - 50 *euro*) \* 180 dalībnieki (vidējais dalībnieku skaits gadā) \* 4 gadi (īstenošanas 2018.-2021.g.) = 108 000 *euro*.  Ņemot vērā, ka finanšu ietekme pret visu projekta finansējumu ir neliela, izmaiņas neapdraud projekta rezultatīvo rādītāju sasniegšanu.  3. Darbības programmas „Izaugsme un nodarbinātība” 7.2.1.specifiskā atbalsta mērķa „Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” pasākumi „Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” un „Sākotnējās profesionālās izglītības programmu īstenošana Jauniešu garantijas ietvaros”:  - „Apmācība pie darba devēja”: 50 dalībnieki \* 25 *euro* \* 6 mēneši x 1 gads = 7 500 *euro* (pieaugums atlīdzībai darba vadītājam);  - „Pirmā darba pieredze” (dotācija darba vadītājam): 12 mēneši \* 25 *euro* \* 117 dalībnieki = 35 100 *euro*;  - „Subsidētā nodarbinātība” (dotācija darba vadītājam): (3 mēneši \* 187 dalībnieki bez invaliditātes \* 25 *euro* \* 1 gads) + (12 mēneši \* 188 dalībnieki ar invaliditāti \* 25 *euro* \* 1 gads) = 70 425 *euro*;  - „Subsidētā nodarbinātība” (dotācija darba algai): 12 mēneši \* 375 dalībnieki \* 50 *euro* = 225 000 *euro.*  Izmaksu pieaugums Jauniešu garantijas pasākumos kopā: 338 025 *euro*.  Aprēķināta maksimālā iespējamā ietekme, ja dalībnieks piedalās pasākumā visu iesaistes laiku un nepamet dalību ātrāk. Ņemot vērā, ka finanšu ietekme pret visu projekta finansējumu ir neliela, izmaiņas neapdraud projekta rezultatīvo rādītāju sasniegšanu. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz aģentūrā reģistrētajiem bezdarbniekiem un darba meklētājiem, aģentūru, kā arī Latvijas Republikā reģistrētām un akreditētām izglītības iestādēm. Atbilstoši aģentūras statistiskajai informācijai 2017.gada jūnija beigās bezdarbnieka statusā atradās 66 708 persona. No reģistrētajiem bezdarbniekiem 20 381 bija ilgstošie bezdarbnieki, 12 035 jaunieši bezdarbnieki vecumā no 15 – 29 gadiem, 8 626 bezdarbnieki ar invaliditāti, 26 069 bezdarbnieki vecumā virs 50 gadiem un 17 personas ar bēgļa vai alternatīvo statusu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Zemāk ir sniegts detalizētāks atsevišķu aktīvās darba tirgus politikas pasākumu izdevumu aprēķins par pasākumiem, kuru īstenošanas/finansēšanas kārībā plānotas izmaiņas atbilstoši Noteikumu projektam. Noteikumu projektā paredzēto pasākumu īstenošana tiks nodrošināta Labklājības ministrijai piešķirto valsts budžeta līdzekļu ietvaros.   1. ***Aktīvais nodarbinātības pasākums „Atbalsts bezdarbnieku izglītībai”***   **Apmācība pie darba devēja:**  826 iesaistāmie X 140 *euro*(sadārdzinājums uz 1 iesaistāmo) = 115 640 *euro* (dotācijas bezdarbnieku algai palielinājums).  15 % no 826 iesaistāmajiem X 50 *euro* = 6195 EUR(individuālo aizsardzības līdzekļu kompensācijas palielinājums – izmanto ap 15 % no iesaistītajiem).   1. ***„Latviešu valodas mentora pakalpojums nodarbinātajiem bēgļiem un personām ar alternatīvo statusu”***   Plānotās valodas mentora pakalpojuma atlīdzības izmaksas:   |  |  |  |  |  | | --- | --- | --- | --- | --- | | Netto atlīdzība par vienu akadēmisko stundu \* EUR | Vienas akadēmiskās stundas izmaksas EUR (ieskaitot darba ņēmēja un darba devēja nodokļus un IIN) EUR | Izmaksas nedēļā EUR (4 akadēmiskās stundas) | Izmaksas mēnesī EUR (20 akadēmiskās stundas) | Izmaksas četros mēnešos EUR (80 akadēmiskās stundas) | | 12.27 | 22.00 | 88.00 | 440.00 | 1 760 |   \*Vienas akadēmiskās stundas likmē ietilpts 45 minūšu ilga kontaktstunda un sagatavošanās darbi kontaktstundas vadīšanai: konsultācija ar darba devēju par darbam nepieciešamo leksiku un darba vidi, mācību materiālu sagatavošana (iegāde, izstrāde u.tml.).  Plānots, ka pakalpojumu ik gadu varētu saņemt 7 personas. Valodas mentora pakalpojums tiks finansēts no esošā piešķīruma valsts pamatbudžeta ietvaros (valsts pamatbudžeta apakšprogramma 07.01.00 „Nodarbinātības valsts aģentūras darbības nodrošināšana” pasākuma „Personu, kurām nepieciešama starptautiskā aizsardzība, pārvietošanai un uzņemšanai Latvijā” ietvaros), ik gadu tam paredzot 12 320 *euro* (izņemot 2017.gadu):   |  |  |  |  | | --- | --- | --- | --- | |  | **Viens mācību mēnesis vienam izglītojamajam / EUR** | **Četri mācību mēneši vienam izglītojamajam**  **EUR** | **Četri mācību mēneši 7 izglītojamajiem**  **EUR** | | Valodas mentoru darba atlīdzība | 440.00 | 1 760 | **12 320** | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Atbilstoši Noteikumu projektā paredzētajām izmaiņām Pasākumu noteiktām personu grupām, bezdarbnieku apmācību un pasākuma „Pirmā darba pieredze jaunietim” īstenošanas nosacījumos, tiks rosināti grozījumi arī Labklājības ministrijas pārziņā esošajos:   * 2014.gada 23. decembra MK noteikumos Nr.836 Darbības programmas „Izaugsme un nodarbinātība” 7.1.1.specifiskā atbalsta mērķa „Paaugstināt bezdarbnieku kvalifikāciju un prasmes atbilstoši darba tirgus pieprasījumam” īstenošanas noteikumi”; * 2015.gada 28.aprīļa MK noteikumos Nr.207 „Darbības programmas „Izaugsme un nodarbinātība” 7.2.1.specifiskā atbalsta mērķa „Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” pasākumu „Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” un „Sākotnējās profesionālās izglītības programmu īstenošana Jauniešu garantijas ietvaros” īstenošanas noteikumi”; * 2014.gada 23.decembra MK noteikumos Nr.835 „Darbības programmas „Izaugsme un nodarbinātība” 9.1.1.specifiskā atbalsta mērķa „Palielināt nelabvēlīgākā situācijā esošu bezdarbnieku iekļaušanos darba tirgū” 9.1.1.1.pasākuma „Subsidētās darbavietas nelabvēlīgākā situācijā esošiem bezdarbniekiem” īstenošanas noteikumi”. |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas regula (ES) Nr.1407/2013 |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Komisijas regula (ES) Nr. 1407/2013 (2013. gada 18. decembris) par Līguma par Eiropas Savienības darbību 107. un 108. panta piemērošanu *de minimis* atbalstam. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regulas (ES) Nr.1407/2013  4. panta 3.punkta (a) apakšpunkts | Noteikumu projekta 43.punkts | Šīs tabulas A ailē minētās ES tiesību akta vienības tiek ieviestas pilnībā. | B ailē minētās projekta vienība neparedz stingrākas prasības nekā šīs tabulas A ailē minētās ES tiesību akta vienības. |
| Komisijas regulas (ES) Nr.1407/2013  6. panta 4.punkts | Noteikumu projekta 44.punkts (192.12 punkts) | Šīs tabulas A ailē minētās ES tiesību akta vienības tiek ieviestas pilnībā. | B ailē minētās projekta vienība neparedz stingrākas prasības nekā šīs tabulas A ailē minētās ES tiesību akta vienības. |
| Komisijas regulas (ES) Nr.1407/2013  8. pants | Noteikumu projekta 44.punkts (192.13 punkts) | Šīs tabulas A ailē minētās ES tiesību akta vienības tiek ieviestas pilnībā. | B ailē minētās projekta vienība neparedz stingrākas prasības nekā šīs tabulas A ailē minētās ES tiesību akta vienības. |
| Komisijas regulas (ES) Nr.1407/2013 1. panta 2.punkts | Noteikumu projekta 44.punkts (192.11 punkts) | Šīs tabulas A ailē minētās ES tiesību akta vienības tiek ieviestas pilnībā. | B ailē minētās projekta vienība neparedz stingrākas prasības nekā šīs tabulas A ailē minētās ES tiesību akta vienības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | Noteikumu projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Noteikumu projekts šo jomu neskar. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Projekts šo jomu neskar. | Noteikumu projekts šo jomu neskar. | Noteikumu projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Noteikumu projekts šo jomu neskar. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2017.gada jūnijā sabiedrības līdzdalības nolūkos tika ievietots LM tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2017.gada jūnijā sabiedrības līdzdalības nolūkos tika ievietots LM tīmekļa vietnē. |
| 3. | Sabiedrības līdzdalības rezultāti | Individuālie sabiedrībaslocekļu vērtējumi par Noteikumu projektu nav saņemti.  Noteikumu projekts oficiālās saskaņošanas ietvaros tika saskaņots ar Latvijas Darba devēju konfederāciju, Latvijas Brīvo arodbiedrību savienību un Latvijas Pašvaldību savienību. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikuma projekta izpildi nodrošinās NVA. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts neparedz NVA funkciju paplašināšanu vai sašaurināšanu, kā arī neietekmē pieejamos cilvēkresursus. |
| 3. | Cita informācija | Nav. |

*Noteikumu projekts anotācijas* *III* *sadaļu neskar.*

Labklājības ministrs J.Reirs

28.12.2017. 13:47

8214

K.Ziediņš

Tālrunis: 67021503

e-pasts: [Kristaps.Ziedins@lm.gov.lv](mailto:Liga.Emule-Konone@lm.gov.lv)